DA Den Europæiske Unions Tidende L 132/40

EFTA-TILSYNSMYNDIGHEDENS BESLUTNING

Nr. 29/07/KOL

af 19. februar 2007

om godkendelse af den plan, der er forelagt af Norge med henblik på forebyggende vaccinering af fugle, der holdes i zoologiske haver, mod højpatogen aviær influenza

EFTA-TILSYNSMYNDIGHEDEN HAR —

UNDER HENVISNING TIL aftalen om Det Europæiske Økonomiske Samarbejdsområde, særlig artikel 109 og protokol 1 hertil,

UNDER HENVISNING TIL aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 hertil,

UNDER HENVISNING TIL den i kapitel I, punkt 3.1.5a, i bilag I til EØS-aftalen omhandlede retsakt, Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (1), som tilpasset EØS-aftalen ved protokol 1 hertil, særlig artikel 56, stk. 2, og artikel 57, stk. 2,

UNDER HENVISNING TIL den retsakt, der gælder for Norge efter de procedurer, der henvises til i artikel 3, litra b), i den indledende del til kapitel I i bilag I til EØS-aftalen, Kommissionens beslutning 2006/474/EF af 6. juli 2006 om foranstaltninger for at forebygge spredning af højpatogen aviær influenza forårsaget af influenza A-virus af subtype H5N1 hos fugle, der holdes i zoologiske haver og officielt godkendte organer, institutter eller centre i medlemsstaterne, og om ophævelse af beslutning 2005/744/EF (2),

UNDER HENVISNING TIL EFTA-Tilsynsmyndighedens beslutning nr. 22/07/KOL af 14. februar 2007, i medfør af hvilken det kompetente medlem af kollegiet får instrukser om at vedtage beslutningen, hvis udkastet til beslutning er i overensstemmelse med udtalelse fra EFTA-Veterinærkomitéen (EVK), og

ud fra følgende betragtninger:

Aviær influenza er en infektiøs virussygdom hos fjerkræ og fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet.

Fugle, der holdes i zoologiske haver og officielt godkendte organer, institutter eller centre, kan — da de er lukket inde — normalt ikke komme i kontakt med fjerkræ eller andre fugle i fangenskab, og de udgør derfor ikke nogen smitterisiko for fjerkræ eller andre fugle i fangenskab, og på grund af værdien af fugle i zoologiske haver kan forebyggende vaccination af sådanne fugle udgøre en passende supplerende forebyggende foranstaltning.

Direktiv 2005/94/EF fastlægger regler for indførelse af forebyggende vaccination mod aviær influenza af bl.a. fugle i fangenskab, såsom fugle i zoologiske haver, og indeholder bestemmelser om, at EØS-EFTA-staterne skal forelægge deres vaccinationsplaner for fjerkræ og andre fugle i fangenskab for EFTA-Tilsynsmyndigheden til godkendelse.

Beslutning 2006/474/EF fastsætter visse krav med hensyn til biosikkerhedsforanstaltninger for at forebygge højpatogen aviær influenza forårsaget af influenza A-virus af subtype H5N1 hos fugle, der holdes i zoologiske haver og officielt godkendte organer, institutter og centre i medlemsstaterne, for at beskytte vilde dyr og for at bevare biodiversiteten.

Beslutning 2006/474/EF fastsætter også regler om forebyggende vaccination af fugle, der holdes i zoologiske haver og godkendte organer, institutter og centre, som bør følges af EØS-EFTA-staterne, hvis de finder det hensigtsmæssigt at vaccinere sådanne fugle, og indeholder bestemmelser om, at EØS-EFTA-staterne skal forelægge deres planer om vaccination af fugle, der holdes i zoologiske haver for EFTA-Tilsynsmyndigheden.

EFTA-Tilsynsmyndigheden har i snævert samarbejde med Europa-Kommissionen undersøgt de forebyggende vaccinationsplaner for aviær influenza, som Norge har forelagt, i overensstemmelse med direktiv 2005/94/EF og beslutning 2006/474/EF, og det er derfor hensigtsmæssigt at godkende dem.

Foranstaltningerne i denne beslutning er i overensstemmelse med den udtalelse, der er vedtaget af EFTA-Veterinærkomitéen, der bistår EFTA-Tilsynsmyndigheden —

VEDTAGET FØLGENDE BESLUTNING:

1) Planen for forebyggende vaccination af fugle, der holdes i zoologiske haver, mod højpatogen aviær influenza, som blev forelagt af Norge den 15. maj 2006 i overensstemmelse med artikel 56, stk. 2, i direktiv 2005/94/EF og artikel 4 i beslutning 2006/474/EF godkendes herved.

2) I henhold til artikel 109, stk. 2, i EØS-aftalen skal EFTA-Tilsynsmyndigheden tilsende Europa-Kommissionen de forebyggende vaccinationsplaner, som Norge har forelagt, og eventuelle ændringer hertil.

3) Denne beslutning træder i kraft den 19. februar 2007.

4) Kun den engelske udgave af denne beslutning er autentisk.

Udfærdiget i Bruxelles, den 19. februar 2007. På EFTA-Tilsynsmyndighedens vegne Bjørn T. GRYDELAND Formand Niels FENGER Direktør

(1) EUT L 10 af 14.1.2006, s. 16.

(2) EUT L 187 af 8.7.2006, s. 37.